Selvom det for nogen kan lyde lidt fjollet, at politiet skal tage sig af problemer som svaner på en motorvej, så var det ikke desto mindre sådan en anmeldelse, der indløb over 112 torsdag klokken 11.30. Anmeldelsen gik på, at to svaner befandt sig på kørebanen på motorvej E39 i sydgående retning omkring Tylstrup. Det fortæller Per Jørgensen, der er vagtchef ved Nordjyllands Politi. - En svane kan godt være rigtig egoistisk og stædig, og ikke flytte sig med det samme. Så det kan godt skabe en farlig situation, siger vagtchefen. Situationen blev meldt ud over trafikradioen - og historien endte lykkeligt. - Heldigvis blev hverken svaner eller bilister ramt, siger vagtchefen.

Referat:
Stædige svaner drillede trafikken på motorvej E39 omkring Tylstrup torsdag middag.